
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 iunie 2017

	Nr.
	4c-7/ 547


R A P O R T

asupra proiectului de lege pentru modificarea Legii nr.279/2005 privind ucenicia la locul de muncă şi a Legii nr.335/2013 privind efectuarea stagiului pentru absolvenţii de învăţământ superior
În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 186/2017 din 8 mai 2017, cu dezbaterea pe fond, în procedură de urgenţă, a proiectului de lege pentru modificarea Legii nr.279/2005 privind ucenicia la locul de muncă şi a Legii nr.335/2013 privind efectuarea stagiului pentru absolvenţii de învăţământ superior.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.173/29.03.2017)

· avizul favorabil al Comisiei juridice, de disciplină şi imunităţi 
(nr.4c-11/530/16.05.2017)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/230/16.05.2017)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/1274/23.05.2017).
Proiectul de lege are ca obiect de reglementare modificarea Legii nr.279/2005, în sensul ca angajatorul care încheie un contract de ucenicie, pe toată perioada derulării acestuia, să beneficieze, la cerere, de o sumă în cuantum de 1125 lei/lună (echivalentul în lei a 250 de euro/lună), bani proveniţi din bugetul asigurărilor pentru şomaj sau din fonduri europene structurale de investiţii – asistenţă financiară nerambursabilă acordată României. 
Totodată, se urmăreşte şi modificarea Legii nr.335/2013, în sensul ca angajatorul care încheie un contract de stagiu, pe toată perioada derulării acestuia, să beneficieze, la cerere, de o sumă în cuantum de 1350 lei/lună (echivalentul în lei a 300 de euro/lună), bani proveniţi din bugetul asigurărilor pentru şomaj, în limita fondurilor alocate. De asemenea, măsura va putea fi finanţată din fonduri europene structurale şi de investiţii sau din fondurile publice naţionale aprobate în bugetul asigurărilor de şomaj.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 12 iunie 2017 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii şi Justiţiei Sociale:
· d-na Lia Olguţa Vasilescu - ministru 

· d-na Tania Grigore - director.
La lucrările comisiei şi-au înregistrat prezenţa 21 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 02 mai 2017.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.
        În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată, deoarece, prin modificările aduse Legii nr.279/2005 privind ucenicia la locul de muncă şi Legii nr.335/2013 privind efectuarea stagiului pentru absolvenţii de învăţământ superior, măsurile propuse vin în sprijinul angajatorilor care nu dispun de resurse financiare, în vederea stimulării angajării pe noi locuri de muncă, prin încheierea de contracte de ucenicie, respectiv prin încheierea de contracte de stagiu pentru absolvenţi. 

PREŞEDINTE,



SECRETAR,

Adrian Solomon



Violeta Răduţ
Întocmit,

Consilier parlamentar Adriana Breazu

